Limfjorden er igen i år fyldt med dræbergopler. Den lille gople spiser al sildens føde og udgør en trussel mod fiskeriet. Men et nyt fund i fjorden kan hjælpe med at holde dræbergoplerne nede.

Dræbergoplen har invaderet Limfjorden, og det har betydning for fiskeriet. Goplerne æder alt zoo-planktonet, som sild også æder, og det kan i værste fald gøre det af med sildene. - Sildene kan blive udkonkurreret, sådan som vi så det i sorte havet i firserne, hvor fiskeriet kollapsede, fordi sildefisken og ansjoserne ikke havde noget at leve af på grund af den her dræbergople, forklarer Hans Ulrik Risgård, der er professor ved Syddansk Universitet, til TV Midt/Vest. Hidtil har dræbergoplen ikke haft nogle fjender i de danske farvande, og har derfor været under kontrol. Men den tid kan være forbi - den såkaldte melongople, der bliver betragtet som dræbergoplens overmand, er blevet fundet i Limfjorden. Melongoplerne spiser simpelthen dræbergoplerne. - Jeg synes det er meget opmuntrende, at melongoplen også er her, men den er jo i stærkt mindretal, så foreløbig har den ikke kunne æde sig ind på dræbergoplen. Men den er dræbergoplens fjende nummer et - vi har gået og ventet på, at den skulle dukke op, siger Hans Ulrik Risgård. Dræbergoplen kommer fra USA's østkyst.